Kalpea aavistus

Kalpea aavistus () on Stephen Kingin kirjoittama vuonna 1998 ilmestynyt kauhuromaani, joka kertoo kuvitteellisen kirjailijan Mike Noonanin elämästä. Teokseensa King on saanut inspiraationsa Daphne du Maurierin vuoden 1938 romaanista Rebekka.

Romaanin pohjalta julkaistiin vuonna 2011 samanniminen minisarja, jonka käsikirjoituksesta vastasi Matt Venne ja ohjauksesta Mick Garris, joka on ollut useimmissa Kingin teosten pohjalta tehdyissä TV-elokuvissa ja -sarjoissa ohjaajana. Pääosia esittävät mm. Pierce Brosnan, Melissa George ja Annabeth Gish.

Kirjalle myönnettiin Parhaan romaanin Bram Stoker -palkinto vuonna 1998.Kirjasampo.fi: Bram Stoker -palkinto Viitattu 2.4.2024.

 Juoni  

Derryssä asuva kirjailija Mike Noonan menettää kyvyn kirjoittaa, kun hänen vaimonsa Johanna kuolee eräänä kesäpäivänä aivoaneurysmaan. Neljän vuoden ajan hän alkaa nähdä painajaisunia vaimostaan ja kesämökistään Sara Laughista, joka sijaitsee Dark Score -järven rannalla. Lopulta Mike ei enää kestä näitä unia vaan muuttaa TR-90:ssä sijaitsevaan kesämökkiinsä ottamaan tapahtumista selvää.

Paikan päällä Mike tutustuu nuoreen leskiäitiin Mattiehen ja tämän kolmivuotiaaseen tyttäreen Kyraan. Seuraavana iltana Mattien 85-vuotias appi, miljonääri Max Devore, soittaa Mikelle tuohtuneena siitä, että tämä on tavannut Mattien. Max haluaa nimittäin pojantyttärensä itselleen ja kehottaa Mikea olemaan sotkeutumatta asiaan. Mike ei voi antaa rakastavan äidin ja lapsen teiden erota, vaan palkkaa avuksi lakimies John Storrowin. Max Devorella on kuitenkin paljon lojaaleja hännystelijöitä TR:ssä vaikeuttamassa heidän elämäänsä, mukaan lukien tämän henkilökohtainen avustaja Rogette Whitmore, joka on vähintään yhtä kavala kuin isäntänsä.

Samalla kun Mike on tässä suvun välisessä taistelussa mukana täydellä sydämellä, hänen kykynsä kirjoittaa jälleen alkaa vähitellen palautua, mutta hän oivaltaa myös muutakin: Sara Laughissa kummittelee, ja ilmiöön tuntuu liittyvän vuosisadan vaihteessa elänyt blues-laulaja Sara Tidwell, jonka maine elää edelleen TR:ssä. Mike ymmärtää myös, että Johanna oli vuosi ennen kuolemaansa käynyt aiemmin Sara Laughissa Miken tietämättä, mikä alkaa vaivata Mikea. Samalla Mike huomaa hämäräperäisten näkyjen ja unien lomassa, että hänellä on jonkinlainen psyykkinen yhteys Kyraan.

Myöhemmin Max Devore tekee itsemurhan. Ennen TR:ää kohti saapuvaa ukkosmyrskyä Mattie järjestää asuntovaunullaan grillijuhlat, jonne myös Mike ja Storrow on kutsuttu. Iloinen tilaisuus kokee kuitenkin kauhistuttavan päätöksen, kun heidän ohitseajavasta autosta alettaan tulittaa aseilla, jonka yhteydessä Mattie kuolee ja Storrow vammautuu vakavasti. Mike ottaa Kyran mukaansa ja vie tämän Sara Laughiin turvaan Devoren palkkaamilta kätyreiltä juuri kun hirmuinen ukkosmyrsky alkaa. Sara Laughissa Mike löytää viimein Johannan jättämät johtolangat, jotka vievät häntä kohti Sara Laughin kummittelun alkuperää.

Mikelle ilmenee, että Sara Tidwell ja hänen poikansa Kito joutuivat aikoinaan Max Devoren iso-isoisän, Jared Devoren, ja hänen johtaman joukkonsa murhaamaksi ja tästä syystä Dark Score -järven seudulla lepää kirous, jonka myötä murhiin osallistuneiden jälkeläiset ovat kohdanneet loppunsa. Mike tajuaa Kyran olevan myös Saran kostonhimoisen hengen kohteena verenperinnönsä takia tämän yrittäessä kertaalleen manipuloida Mikea hukuttamaan Kyran ammeeseen ja tekemään itsemurhan. Mike ryhtyy etsimään lähiympäristöstä Saran jäännösten viimeisen leposijan ja tuhoaa säkkiin sulotut Saran ja Kiton luut lipeällä, murtaen kirouksen.

Palattuaan talolle Mike huomaa, että Devoren avustaja Rogette Whitmore, joka oli yhäkin maisemmisa, on sillä välin käyttänyt tilannetta hyväkseen ja kidnapannut Kyran. Mike yhyttää heidät järven rannalta, jossa Kyra on paennut Rogettea laiturille ja Mike päätyy kamppailuun Rogettea vastaan. Pian Mattien henki ilmestyy yllättäen järviveden muodossa ja tyrmää Rogetten järveen. Mattien haamu hyvästelee Miken ja Kyran. Mike, joka on kiintynyt Kyraan kuin omaan tyttäreensä, päättää lopettaa kirjailijan uransa ja aloittaa pitkän toimenpiteen mahdollistaakseen Kyran adoptoimiseksi.

Lähteet

Aiheesta muualla
 Risingshadow.fi
 Kirjasampo.fi

Luokka:Stephen Kingin romaanit
Luokka:Yhdysvaltalaiset kauhuromaanit
Luokka:Vuoden 1998 kirjat